02005R1183 — RO — 29.05.2017 — 020.001

Acest document are doar scop informativ și nu produce efecte juridice. Instituțiile Uniunii nu își asumă răspunderea pentru conținutul său. Versiunile autentice ale actelor relevante, inclusiv preambulul acestora, sunt cele publicate în Jurnalul Oficial al Uniunii Europene și disponibile pe site-ul EUR-Lex. Aceste texte oficiale pot fi consultate accesând linkurile integrate în prezentul document.

Astfel cum a fost modificat prin:









▼B

REGULAMENTUL (CE) NR. 1183/2005 AL CONSILIULUI

din 18 iulie 2005

de instituire a anumitor măsuri speciale împotriva persoanelor ale căror acțiuni încalcă embargoul asupra armelor impus Republicii Democratice Congo







▼M18

Articolul 1

În sensul prezentului regulament, se aplică următoarele definiții:

(a) „pretenție” înseamnă orice pretenție, în cadrul sau în afara cadrului unor proceduri judiciare, introdusă anterior sau ulterior datei intrării în vigoare a prezentului regulament, în temeiul unui contract sau al unei tranzacții ori legată de acesta/aceasta, și include în special o pretenție:

(i) privind executarea oricărei obligații care rezultă dintr-un contract sau dintr-o tranzacție sau legată de un contract sau de o tranzacție;

(ii) privind prelungirea sau plata unei obligațiuni, a unei garanții sau contragaranții financiare, indiferent de forma acesteia;

(iii) privind despăgubiri care se referă la un contract sau la o tranzacție;

(iv) care este reconvențională;

(v) privind recunoașterea sau executarea, inclusiv prin exequatur, a unei hotărâri judecătorești, a unei hotărâri arbitrale sau a unei hotărâri echivalente, indiferent de locul unde a fost pronunțată;

(b) „contract sau tranzacție” înseamnă orice tranzacție care, indiferent de formă și de legislația aplicabilă, cuprinde unul sau mai multe contracte sau obligații similare stabilite între părți identice sau nu; în acest scop, termenul „contract” include orice obligațiune, garanție sau contragaranție, în special de natură financiară, și orice credit, independent sau nu din punct de vedere juridic, precum și orice clauză aferentă derivând din tranzacția respectivă sau legată de aceasta;

(c) „autorități competente” înseamnă autoritățile competente ale statelor membre, astfel cum sunt identificate pe site-urile internet incluse pe lista din anexa II;

(d) „resurse economice” înseamnă activele de orice fel, corporale sau necorporale, mobiliare sau imobiliare, care nu sunt fonduri, dar pot fi utilizate pentru obținerea de fonduri, bunuri sau servicii;

(e) „înghețarea resurselor economice” înseamnă împiedicarea utilizării resurselor economice pentru obținerea de fonduri, bunuri sau servicii în orice mod, inclusiv, dar nu exclusiv, prin vânzarea, închirierea sau ipotecarea acestora;

(f) „înghețarea fondurilor” înseamnă orice acțiune menită să împiedice circulația, transferul, modificarea, utilizarea, accesul sau tranzacțiile cu fonduri care ar conduce la modificarea volumului, a valorii, a localizării, a proprietății, a deținerii, a naturii sau a destinației acestora sau la orice modificare care ar permite utilizarea fondurilor, inclusiv gestionarea portofoliilor;

(g) „fonduri” înseamnă active financiare și venituri de orice natură, inclusiv, dar nelimitându-se la:

(i) numerar, cecuri, creanțe în numerar, cambii, ordine de plată și alte instrumente de plată;

(ii) depozite la instituții financiare sau la alte entități, solduri de conturi, datorii și obligații de plată;

(iii) valori mobiliare negociate la nivel public și privat și instrumente de datorie, inclusiv titluri și acțiuni, certificate reprezentând valori mobiliare, obligațiuni, bilete la ordin, warante, obligațiuni negarantate și instrumente financiare derivate;

(iv) dobânzi, dividende sau alte venituri din active sau plusvaloare provenită din active sau generată de acestea;

(v) credite, drepturi compensatorii, garanții, garanții de bună executare sau alte angajamente financiare;

(vi) acreditive, conosamente, contracte de vânzare; și

(vii) documente care atestă deținerea de cote-părți dintr-un fond sau din resurse financiare;

(h) „asistență tehnică” înseamnă orice sprijin tehnic în legătură cu repararea, dezvoltarea, fabricarea, montajul, testarea, întreținerea sau orice alt serviciu tehnic, sub formă de instruire, consiliere, formare, transmitere de cunoștințe practice sau de competențe ori servicii de consultanță, inclusiv asistența acordată pe cale verbală;

(i) „servicii de brokeraj” înseamnă:

(i) negocierea sau organizarea de tranzacții pentru achiziționarea, vânzarea sau furnizarea de produse și tehnologii ori de servicii financiare și tehnice dintr-o țară terță către oricare altă țară terță; sau

(ii) vânzarea sau cumpărarea de produse și tehnologii ori de servicii financiare și tehnice care se află în țări terțe, în vederea transferului lor către o altă țară terță;

(j) „teritoriul Uniunii” înseamnă teritoriile statelor membre cărora li se aplică tratatul, în condițiile prevăzute de acesta, inclusiv spațiul lor aerian.

▼M18

Articolul 1a

(1) Se interzice furnizarea, în mod direct sau indirect, de:

(a) asistență tehnică sau de servicii de brokeraj în legătură cu produsele și tehnologiile incluse în Lista comună a Uniunii Europene cuprinzând produsele militare ( 1 ) (denumită în continuare „Lista comună cuprinzând produsele militare”) sau în legătură cu furnizarea, fabricarea, întreținerea și utilizarea produselor incluse pe lista respectivă, către orice entitate neguvernamentală sau persoană care își desfășoară activitatea pe teritoriul Republicii Democratice Congo (RDC);

(b) finanțare sau de asistență financiară în legătură cu vânzarea, furnizarea, transferul sau exportul produselor și tehnologiilor incluse în Lista comună cuprinzând produsele militare, inclusiv, în special, granturi, împrumuturi și asigurări ale creditelor de export, precum și asigurarea și reasigurarea, pentru vânzarea, furnizarea, transferul sau exportul acestor produse sau pentru furnizarea de asistență tehnică sau de servicii de brokeraj aferente către orice entitate neguvernamentală sau persoană care își desfășoară activitatea pe teritoriul RDC.

(2) Furnizarea de asistență tehnică, de finanțare sau de asistență financiară ori de servicii de brokeraj oricărei entități neguvernamentale sau altor persoane, entități sau organisme, în RDC sau spre utilizare în RDC, cu excepția cazurilor în care asistența respectivă se acordă Misiunii Organizației Națiunilor Unite pentru stabilizare în RDC (MONUSCO) sau Grupului operativ regional al Uniunii Africane în conformitate cu articolul 1b alineatul (1), se notifică în prealabil Comitetului Consiliului de Securitate al Organizației Nașiunilor Unite stabilit în temeiul punctului 8 din Rezoluția 1533 (2004) a Consiliului de Securitate al ONU (denumit în continuare „Comitetul pentru sancțiuni”). Notificările respective conțin toate informațiile relevante, inclusiv, după caz, beneficiarul final, data propusă a livrării și traseul transporturilor.

Articolul 1b

(1) Prin derogare de la articolul 1a, autoritățile competente pot autoriza furnizarea de:

(a) asistență tehnică, de finanțare sau de asistență financiară ori de servicii de brokeraj în legătură cu armele și materialele conexe destinate exclusiv sprijinirii MONUSCO sau utilizării de către aceasta;

(b) asistență tehnică, de finanțare sau de asistență financiară ori de servicii de brokeraj în legătură cu echipamente militare neletale destinate utilizării exclusiv în scopuri umanitare sau pentru protecție, în cazul în care Comitetul pentru sancțiuni a fost notificat în prealabil cu privire la furnizarea unor astfel de tipuri de asistență sau servicii în conformitate cu articolul 1a alineatul (2);

(c) asistență tehnică, de finanțare sau de asistență financiară ori de servicii de brokeraj în legătură cu armele și materialele conexe destinate exclusiv sprijinirii Grupului operativ regional al Uniunii Africane (UA-RTF) sau utilizării de către acesta;

▼M20

(d) asistență tehnică, asistență de finanțare sau asistență financiară sau servicii de brokeraj în legătură cu alte vânzări și furnizări de arme și de materiale conexe, astfel cum au fost aprobate în prealabil de Comitetul de sancțiuni.

▼M18

(2) Nu se acordă autorizații pentru activități care s-au desfășurat deja.

▼M21

Articolul 2

(1) Se îngheață toate fondurile și resursele economice care aparțin, sunt în proprietatea, sunt deținute sau controlate, în mod direct sau indirect, de o persoană fizică sau juridică, o entitate sau un organism enumerate în anexa I sau anexa Ia, inclusiv de către o terță parte care acționează în numele sau la ordinele acestora.

(2) Se interzice punerea la dispoziția persoanelor fizice sau juridice, a entităților sau a organismelor menționate în anexa I sau anexa Ia, direct sau indirect, precum și utilizarea în beneficiul acestora, a oricăror fonduri sau resurse economice.

▼M14

Articolul 2a

▼M18

(1) Anexa I include persoanele fizice sau juridice, entitățile sau organismele desemnate de Comitetul pentru sancțiuni drept participante la acte care subminează pacea, stabilitatea sau securitatea în RDC sau drept susținătoare ale actelor respective, atunci când astfel de acte includ:

(a) încalcarea embargoului asupra armelor și a măsurilor aferente menționate la articolul 1 din Decizia 2010/788/PESC și la articolul 1a din prezentul regulament;

(b) apartenența la conducerea politică și militară a grupărilor armate străine care operează în RDC și care împiedică dezarmarea și repatrierea sau relocarea voluntară a combatanților care fac parte din aceste grupări;

(c) apartenența la conducerea politică și militară a milițiilor congoleze, inclusiv a celor care primesc sprijin din exteriorul RDC, care împiedică participarea combatanților lor la procesul de dezarmare, de demobilizare și de reintegrare;

(d) recrutarea sau folosirea copiilor în conflictul armat, încălcându-se astfel dreptul internațional aplicabil;

▼M20

(e) planificarea, organizarea sau comiterea în RDC de acte care constituie încălcări sau abuzuri ale drepturilor omului sau încălcări ale dreptului umanitar internațional, după caz, inclusiv acele acte care vizează civilii, inclusiv omoruri și mutilări, violuri și alte violențe sexuale, răpiri, strămutări forțate, precum și atacuri asupra școlilor și spitalelor;

▼M18

(f) obstrucționarea accesului la ajutoare umanitare sau a distribuirii acestora în RDC;

▼M20

(g) sprijinirea persoanelor sau entităților, inclusiv a grupărilor armate sau a rețelelor infracționale, implicate în activități de destabilizare în RDC prin exploatarea ilicită a resurselor naturale sau comerțul ilicit cu acestea, inclusiv cu aur sau floră și faună sălbatică, precum și cu produse derivate din flora și fauna sălbatică;

▼M18

(h) acțiuni desfășurate în numele sau sub conducerea unei persoane sau entități desemnate, sau acțiuni desfășurate în numele sau sub conducerea unei entități deținute sau controlate de către o persoană sau o entitate desemnată;

(i) planificarea, conducerea, sponsorizarea sau participarea la atacuri împotriva forțelor de menținere a păcii din cadrul MONUSCO sau a personalului ONU;

(j) acordarea de sprijin financiar, material sau tehnologic, furnizarea de produse sau prestarea de servicii către persoane sau entități desemnate.

▼M14

(2) Anexa I cuprinde motivele includerii pe listă a persoanelor fizice sau juridice, a entităților sau organismelor, astfel cum au fost puse la dispoziție de către Consiliul de Securitate al ONU sau de către Comitetul de sancțiuni.

(3) De asemenea, anexa I include, atunci când acestea sunt disponibile, informațiile necesare pentru identificarea persoanelor fizice sau juridice, a entităților și organismelor vizate, astfel cum au fost puse la dispoziție de către Consiliul de Securitate al ONU sau de către Comitetul de sancțiuni. În ceea ce privește persoanele fizice, astfel de informații pot cuprinde numele, inclusiv pseudonimele, data și locul nașterii, cetățenia, numărul de pașaport și de carte de identitate, sexul, adresa (dacă este cunoscută) și funcția sau profesia. În ceea ce privește persoanele juridice, entitățile și organismele, astfel de informații pot cuprinde denumirea, locul și data înregistrării, numărul de înregistrare și sediul. De asemenea, în anexa I se menționează data desemnării de către Consiliul de Securitate al ONU sau de către Comitetul de sancțiuni.

▼M21

Articolul 2b

(1) Anexa Ia cuprinde persoanele fizice sau juridice, entitățile sau organismele desemnate de Consiliu pentru oricare dintre următoarele motive:

(a) sabotarea unei soluții pașnice și bazate pe consens în vederea alegerilor din RDC, inclusiv prin acte de violență, represiune sau incitare la violență sau prin subminarea statului de drept;

(b) implicarea în planificarea, conducerea sau comiterea de acte care constituie încălcări grave ale drepturilor omului în RDC;

(c) asocierea cu persoanele fizice sau juridice, entitățile sau organismele menționate la literele (a) și (b).

(2) Anexa Ia cuprinde motivele includerii pe listă a persoanelor și entităților menționate.

(3) De asemenea, anexa Ia include informațiile necesare identificării persoanelor sau entităților în cauză, în cazul în care acestea sunt disponibile. În ceea ce privește persoanele fizice, astfel de informații pot cuprinde numele, inclusiv pseudonimele, data și locul nașterii, cetățenia, numărul de pașaport și de carte de identitate, sexul, adresa (dacă este cunoscută) și funcția sau profesia. În ceea ce privește entitățile, astfel de informații pot cuprinde denumirea, locul și data înregistrării, numărul de înregistrare și sediul.

▼M21

Articolul 3

(1) Prin derogare de la articolul 2, autoritățile competente pot autoriza, în condițiile pe care le consideră adecvate, deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, după ce constată că fondurile sau resursele economice în cauză:

(a) sunt necesare pentru satisfacerea necesităților de bază ale persoanelor fizice sau juridice, entităților sau organismelor enumerate în anexa I sau anexa Ia și ale membrilor de familie care se află în întreținerea respectivelor persoane fizice, inclusiv a cheltuielilor pentru alimente, chirie sau rate ipotecare, medicamente sau cheltuieli medicale, impozite, prime de asigurare și plata serviciilor publice;

(b) sunt destinate exclusiv plății unor onorarii profesionale rezonabile și rambursării cheltuielilor suportate în legătură cu prestarea unor servicii juridice; sau

(c) sunt destinate exclusiv plății unor taxe ori comisioane aferente serviciilor de păstrare sau gestionare curentă a fondurilor sau a resurselor economice înghețate; și

în cazul în care autorizația privește o persoană, o entitate sau un organism enumerate în anexa I, statul membru în cauză a notificat Comitetului pentru sancțiuni decizia și intenția sa de a acorda o autorizație, iar Comitetul pentru sancțiuni nu a ridicat obiecții în termen de patru zile lucrătoare de la notificare.

(2) Prin derogare de la articolul 2, autoritățile competente pot autoriza deblocarea anumitor fonduri sau resurse economice înghețate sau punerea la dispoziție a anumitor fonduri sau resurse economice, în cazul în care au constatat că fondurile sau resursele economice respective sunt necesare pentru acoperirea unor cheltuieli cu caracter excepțional, cu condiția ca:

(a) în cazul în care autorizația privește o persoană fizică sau juridică, o entitate sau un organism inclus pe lista din în anexa I, această decizie să fi fost notificată de către statul membru în cauză Comitetului de sancțiuni și acesta să o fi aprobat; și

(b) în cazul în care autorizația privește o persoană fizică sau juridică, o entitate sau un organism enumerate în anexa Ia, statul membru în cauză să fi notificat, cu cel puțin două săptămâni înainte de eliberarea autorizației, celorlalte state membre și Comisiei motivele pentru care consideră că ar trebui acordată o autorizație specifică.

(3) Pentru o persoană fizică sau juridică, entitate sau organism de pe lista din anexa Ia, statul membru respectiv informează celelalte state membre și Comisia cu privire la orice autorizație acordată în temeiul alineatelor (1) și (2).

Articolul 4

(1) Prin derogare de la articolul 2, autoritățile competente pot autoriza deblocarea anumitor fonduri sau resurse economice înghețate, cu îndeplinirea următoarelor condiții:

(a) fondurile sau resursele economice fac obiectul:

(i) unei măsuri judiciare, administrative sau arbitrale instituite înainte de 18 aprilie 2005, sau unei hotărâri judecătorești, decizii administrative sau hotărâri arbitrale emise înainte de data menționată, pentru o persoană fizică sau juridică, entitate sau organism dintre cele enumerate în anexa I; sau

(ii) unei hotărâri arbitrale emise înainte de data la care persoana fizică sau juridică, entitatea sau organismul a fost introdus pe lista din anexa Ia, sau unei hotărâri judecătorești sau decizii administrative emise în Uniune, sau unei hotărâri judecătorești executabile în statul membru respectiv, înainte sau după data menționată;

(b) fondurile sau resursele economice vor fi utilizate exclusiv pentru satisfacerea cererilor garantate printr-o astfel de măsură sau recunoscute ca valide printr-o astfel de hotărâre, în limitele stabilite de actele cu putere de lege și normele administrative care reglementează drepturile persoanelor care înaintează astfel de cereri;

(c) măsura sau hotărârea nu este în beneficiul unei persoane, entități sau al unui organism dintre cele enumerate în anexa I sau Ia;

(d) recunoașterea măsurii sau a hotărârii nu este contrară ordinii publice în statul membru respectiv.

(2) Pentru o persoană fizică sau juridică, entitate sau organism de pe lista din anexa I, măsura sau hotărârea menționată la alineatul (1) litera (a) punctul (i) se notifică de către statul membru Comitetului de sancțiuni.

(3) Pentru o persoană fizică sau juridică, entitate sau organism de pe lista din anexa Ia, statul membru în cauză informează celelalte state membre și Comisia cu privire la orice autorizație acordată în temeiul prezentului articol.

▼M21

Articolul 4b

(1) Prin derogare de la articolul 2, autoritățile competente pot autoriza deblocarea anumitor fonduri sau resurse economice înghețate aparținând unor persoane fizice sau juridice, entități sau organisme enumerate în anexa Ia, sau punerea la dispoziție a anumitor fonduri sau resurse economice către persoane fizice sau juridice, entități sau organisme enumerate în anexa Ia, în condițiile pe care le consideră necesare, după ce au stabilit că respectivele fonduri sau resurse economice sunt necesare în scopuri umanitare, cum ar fi acordarea și facilitarea acordării de asistență, inclusiv materiale medicale, alimente sau transferul de lucrători umanitari și asistență conexă sau pentru evacuările din RDC.

(2) Statul membru vizat informează celelalte state membre și Comisia în legătură cu orice autorizație acordată în temeiul prezentului articol, în termen de patru săptămâni de la acordarea autorizației.

▼M21

Articolul 5

(1) Articolul 2 alineatul (2) nu se aplică adăugării în conturile înghețate a:

(a) dobânzilor sau a altor venituri generate de conturile respective;

(b) plăților cuvenite în baza unor contracte, acorduri sau obligații care au fost încheiate sau au apărut anterior datei la care conturile respective au intrat sub incidența prezentului regulament;

(c) plăților cuvenite unei persoane fizice sau juridice, entități sau unui organism dintre cele enumerate în anexa Ia în temeiul unor hotărâri judecătorești sau arbitrale sau a unor decizii administrative emise în UE sau executabile în statul membru respectiv,

cu condiția ca orice astfel de dobândă, alt venit sau plată să fie înghețată în conformitate cu articolul 2 alineatul (1).

(2) Articolul 2 alineatul (2) nu împiedică creditarea conturilor înghețate de către instituțiile financiare sau de credit care primesc fonduri transferate de terți în contul persoanei fizice sau juridice, entității sau organismului enumerate în anexa I sau în anexa Ia, cu condiția ca orice adăugare în astfel de conturi să fie, de asemenea, înghețată. Instituțiile financiare sau de credit informează fără întârziere autoritățile competente cu privire la astfel de tranzacții.

▼B

Articolul 6

▼M21

(1) Fără a aduce atingere normelor aplicabile în materie de raportare, confidențialitate și secret profesional, persoanele fizice și juridice, entitățile și organismele:

(a) furnizează imediat autorității competente din statul membru în care își au reședința sau sediul orice informație care ar facilita respectarea prezentului regulament, cum ar fi informații cu privire la conturi și sume înghețate în conformitate cu articolul 2, și transmit astfel de informații Comisiei, în mod direct sau prin intermediul autorităților competente respective; și

(b) cooperează cu autoritățile competente în cadrul oricărei verificări a acestor informații.

▼B

(2) Orice informații suplimentare primite direct de către Comisie se pun la dispoziția autorităților competente ale statului membru în cauză.

(3) Orice informații furnizate sau primite în conformitate cu alineatele (1) și (2) se utilizează numai în scopurile pentru care acestea au fost furnizate sau primite.

▼M18

Articolul 7

(1) Înghețarea fondurilor și a resurselor economice sau refuzul de a pune la dispoziție fonduri sau resurse economice, efectuate cu bună credință pe baza faptului că asemenea acțiuni sunt în conformitate cu prezentul regulament, nu va implica nici un fel de răspundere din partea persoanei fizice sau juridice, a entității sau organismului care pune în aplicare măsurile, nici din partea directorilor sau angajaților acestuia, cu excepția cazului în care se dovedește că înghețarea fondurilor sau a resurselor economice este rezultatul neglijenței.

(2) Acțiunile persoanelor fizice sau juridice, ale entităților sau ale organismelor nu angajează în niciun fel răspunderea acestora, în cazul în care acestea nu au știut și nu au avut niciun motiv întemeiat să suspecteze că acțiunile lor ar încălca interdicțiile prevăzute prin prezentul regulament.

▼M18

Articolul 7a

(1) Nu se admite nicio pretenție în legătură cu orice contract sau tranzacție a cărei executare a fost afectată, direct sau indirect, în totalitate sau parțial, de măsurile impuse în temeiul prezentului regulament, inclusiv pretenții de despăgubire sau orice altă pretenție de acest tip, cum ar fi cele privind compensarea sau cele formulate în temeiul unei garanții, în mod deosebit pretenții privind prelungirea sau plata unei obligațiuni, a unei garanții sau a unei indemnizații, în special a unei garanții financiare sau a unei indemnizații financiare, indiferent de formă, formulate de:

▼M21

(a) persoanele fizice sau juridice, entitățile și organismele desemnate, incluse pe lista din anexele I și Ia;

▼M18

(b) orice persoană fizică sau juridică, entitate sau organism care acționează prin intermediul sau în numele uneia dintre persoanele, entitățile sau organismele menționate la litera (a).

(2) În cadrul oricărei proceduri de executare a unei pretenții, sarcina de a dovedi că admiterea pretenției nu este interzisă în temeiul alineatului (1) îi revine persoanei fizice sau juridice, entității sau organismului care urmărește executarea pretenției respective.

(3) Prezentul articol nu aduce atingere dreptului persoanelor fizice sau juridice, al entităților și al organismelor menționate la alineatul (1) la controlul jurisdicțional al legalității neexecutării obligațiilor contractuale, în conformitate cu prezentul regulament.

Articolul 7b

Este interzisă participarea, în cunoștință de cauză și deliberată, la activități care au drept scop sau efect eludarea măsurilor menționate la articolele 1a și 2.

▼B

Articolul 8

Comisia și statele membre se informează reciproc de îndată ce adoptă măsurile din prezentul regulament și își furnizează reciproc orice informații relevante de care dispun în legătură cu prezentul regulament, în special informații despre încălcarea regulamentului, despre problemele apărute în aplicarea acestuia și despre hotărârile pronunțate de instanțele naționale.

▼M21

Articolul 9

(1) Atunci când Consiliul de Securitate al ONU sau Comitetul de sancțiuni include pe listă o persoană fizică sau juridică, entitate sau organism, Consiliul include respectiva persoană fizică sau juridică, entitate sau organism în anexa I.

(2) Consiliul stabilește lista persoanelor fizice sau juridice, entităților sau organismelor de la anexa Ia și adoptă modificări la aceasta.

(3) Consiliul comunică decizia sa, inclusiv motivele includerii pe listă, persoanei fizice sau juridice, entității ori organismului menționat la alineatele (1) și (2), fie direct, dacă i se cunoaște adresa, fie prin publicarea unui anunț, oferind persoanei fizice sau juridice, entității ori organismului în cauză posibilitatea de a prezenta observații.

(4) În cazul în care se transmit observații sau se prezintă dovezi substanțiale noi, Consiliul își reexaminează și informează în consecință persoana fizică sau juridică, entitatea sau organismul în cauză.

(5) În cazul în care Consiliul de Securitate al ONU sau Comitetul de sancțiuni decide să elimine de pe listă o persoană fizică sau juridică, o entitate sau un organism ori să modifice datele de identificare ale unei persoane fizice sau juridice, ale unei entități sau ale unui organism incluse pe listă, Consiliul modifică anexa I în consecință.

(6) Comisia este împuternicită să modifice anexa II pe baza informațiilor furnizate de statele membre.

▼B

Articolul 10

Statele membre adoptă normele privind sancțiunile aplicabile în cazul încălcărilor dispozițiilor prezentului regulament și iau toate măsurile necesare pentru a asigura punerea în aplicare a acestora. Sancțiunile prevăzute trebuie să fie eficiente, proporționale și disuasive.

Comisia va fi notificată de către statele membre despre aceste norme fără întârziere după data intrării în vigoare a prezentului regulament, precum și despre orice altă modificare ulterioară.

Articolul 11

Prezentul regulament se aplică

(a) pe teritoriul Comunității, inclusiv spațiul aerian;

(b) la bordul aparatelor de zbor și al navelor aflate sub jurisdicția unui stat membru;

(c) tuturor resortisanților unui stat membru în interiorul sau în afara teritoriului comunitar;

(d) tuturor persoanelor juridice, entităților și organismelor înregistrate sau constituite în conformitate cu legislația unui stat membru;

(e) tuturor persoanelor juridice, entităților și organismelor care exercită o activitate economică în cadrul Comunității.

Articolul 12

Prezentul regulament intră în vigoare la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre.

▼M19









ANEXA I

(a) Lista persoanelor menționate la articolele 2 și 2a

▼M23

1. Eric BADEGE

Data nașterii: 1971.

Cetățenia: Republica Democratică Congo.

Data desemnării de către ONU: 31 decembrie 2012.

Adresa: Rwanda (de la începutul anului 2016).

Alte informații: Acesta a fugit în Rwanda în martie 2013 și se afla încă acolo de la începutul anului 2016. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272441

Informații suplimentare din rezumatul motivelor includerii pe listă comunicat de Comitetul pentru sancțiuni:

Eric Badege a fost locotenent-colonel și punct central pentru M23 în Masisi și s-a aflat la comanda unor operațiuni care au destabilizat anumite părți ale teritoriului Masisi din provincia Kivu de Nord. În calitatea sa de comandant militar al M23, Badege a fost răspunzător de încălcări grave implicând acte împotriva copiilor sau a femeilor în situații de conflict armat. Din mai 2012, Raia Mutomboki, sub comanda M23, a ucis sute de civili într-o serie de atacuri coordonate. În august 2012, Badege a efectuat atacuri comune care au implicat uciderea fără discriminare a civililor. Aceste atacuri au fost orchestrate în comun de către Badege și colonelul Makoma Semivumbi Jacques. Foști combatanți ai M23 susțin că liderii M23 au executat sumar zeci de copii care au încercat să fugă după ce au fost recrutați ca copii-soldați în cadrul M23.

Potrivit unui raport din 11 septembrie 2012 al organizației Human Rights Watch (HRW), un bărbat ruandez în vârstă de 18 ani, care a fugit după ce fusese recrutat cu forța în Rwanda, a declarat HRW că a fost martor la executarea unui băiat în vârstă de 16 ani din unitatea sa din cadrul M23, care încercase să fugă în iunie. Băiatul a fost capturat și omorât în bătaie de către luptătorii M23 în fața altor recruți. Un comandant al M23 care a ordonat execuția se presupune că a spus apoi altor recruți: „a vrut să ne abandoneze”, ca explicație pentru uciderea băiatului. Raportul afirmă, de asemenea, că martorii susțin că cel puțin 33 de noi recruți și alți luptători M23 au fost executați sumar când au încercat să fugă. Unii au fost legați și împușcați în fața altor recruți, ca exemplu de pedeapsă pe care ar putea-o primi. Un tânăr recrut a afirmat către HRW: „când eram cu M23, ne-au spus că [putem alege] și putem rămâne cu ei sau putem muri. Mulți au încercat să fugă. Unii au fost găsiți și pentru ei asta a însemnat imediat moartea.”

Badege a fugit în Rwanda în martie 2013 și locuia acolo la începutul anului 2016.

2. Frank Kakolele BWAMBALE

[alias: (a) Frank Kakorere; (b) Frank Kakorere Bwambale; (c) Aigle Blanc]

Desemnare: General în cadrul FARDC.

Cetățenia: Republica Democratică Congo.

Data desemnării de către ONU: 1 noiembrie 2005.

Adresa: Kinshasa, Republica Democratică Congo (începând cu iunie 2016).

Alte informații: A părăsit CNDP în ianuarie 2008. Din iunie 2011 locuiește la Kinshasa. Din 2010, Kakolele a fost implicat în activități aparent în numele Programului de stabilizare și de reconstrucție a zonelor care au ieșit din conflicte armate (STAREC) al Guvernului RDC, inclusiv participarea la o misiune STAREC în Goma și Beni în martie 2011. Autoritățile RDC l-au arestat în decembrie 2013 la Beni, provincia Kivu de Nord, fiind acuzat de blocarea procesului de dezarmare, demobilizare și reintegrare (DDR). A părăsit RDC și a trăit un timp în Kenya, înainte de a fi chemat înapoi de către Guvernul RDC pentru a-și oferi sprijinul cu privire la situația din teritoriul Beni. A fost arestat în octombrie 2015 în zona Mambasa, sub acuzația de a fi sprijinit un grup Mai Mai, dar nu a fost pus sub acuzare și în iunie 2016 locuia la Kinshasa. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776078

Informații suplimentare din rezumatul motivelor includerii pe listă comunicat de Comitetul pentru sancțiuni:

Frank Kakolele Bwambale a fost liderul RCD-ML, exercitând influență asupra politicilor și păstrând comanda și controlul asupra activităților forțelor RCD-ML, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. A părăsit CNDP în ianuarie 2008. Începând din 2010, Kakolele a fost implicat în activități aparent în numele Programului de stabilizare și de reconstrucție a zonelor care au ieșit din conflicte armate (STAREC) al Guvernului RDC, inclusiv participarea la o misiune STAREC în Goma și Beni în martie 2011.

A părăsit RDC și a trăit un timp în Kenya, înainte de a fi chemat înapoi de către Guvernul RDC pentru a-și oferi sprijinul cu privire la situația din teritoriul Beni. A fost arestat în octombrie 2015 în apropiere de Mambasa, sub acuzația de a fi sprijinit un grup Mai Mai, dar nu a fost pus sub acuzare. În iunie 2016, Kakolele locuia la Kinshasa.

3. Gaston IYAMUREMYE

[alias: (a) Byiringiro Victor Rumuli; (b) Victor Rumuri; (c) Michel Byiringiro; (d) Rumuli]

Desemnare: (a) președinte interimar al FDLR; (b) prim-vicepreședinte al FDLR-FOCA. (c) general-maior în cadrul FDLR-FOCA.

Adresa: provincia Kivu de Nord, Republica Democratică Congo (din iunie 2016).

Data nașterii: 1948.

Locul nașterii: (a) districtul Musanze, Provincia de Nord, Rwanda; (b) Ruhengeri, Rwanda.

Cetățenia: Rwanda.

Data desemnării de către ONU: 1 decembrie 2010.

Alte informații: Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272456

Informații suplimentare din rezumatul motivelor includerii pe listă comunicat de Comitetul pentru sancțiuni:

Gaston Iyamuremye este prim-vicepreședinte și președinte interimar al FDLR-FOCA. De asemenea, acesta deține rangul de general-maior în aripa armată a FDLR, numită FOCA. Începând din iunie 2016, Iyamuremye se afla în provincia Kivu de Nord din Republica Democratică Congo.

4. Innocent KAINA

[alias: (a): Colonel Innocent KAINA; (b): India Queen]

Desemnare: fost comandant adjunct al M23.

Adresa: Uganda (de la începutul anului 2016).

Data nașterii: noiembrie 1973.

Locul nașterii: Bunagana, teritoriul Rutshuru, Republica Democratică Congo.

Data desemnării de către ONU: 30 noiembrie 2012.

Alte informații: A devenit comandant adjunct al M23 după fuga în Rwanda a facțiunii lui Bosco Taganda în martie 2013. A fugit în Uganda în noiembrie 2013. În Uganda la începutul anului 2016. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776081

Informații suplimentare din rezumatul motivelor includerii pe listă comunicat de Comitetul pentru sancțiuni:

Innocent Kaina a fost comandant de sector, iar apoi comandant adjunct în cadrul grupării Mouvement du 23 Mars (M23). A comis și a fost responsabil de încălcări grave ale dreptului internațional și ale drepturilor omului. În iulie 2007, Tribunalul Militar de Garnizoană din Kinshasa l-a condamnat pe Kaina pentru crime împotriva umanității, comise în districtul Ituri în perioada mai 2003 – decembrie 2005. Ulterior, în 2009, a fost pus în libertate în cadrul acordului de pace dintre guvernul congolez și CNDP. În cadrul FARDC, în 2009, s-a făcut vinovat de execuții, de răpiri și de mutilări în teritoriul Masisi. În aprilie 2012, în calitate de comandant, aflat în subordinea generalului Taganda, a inițiat rebeliunea fostului CNDP în teritoriul Rutshuru. A asigurat securitatea participanților la rebeliune la părăsirea teritoriului Masisi. În perioada mai-august 2012, a supravegheat recrutarea și pregătirea militară a peste 150 de copii pentru rebeliunea M23, împușcându-i pe băieții care au încercat să i se sustragă. În iulie 2012, s-a deplasat la Berunda și Degho pentru activități de mobilizare și de recrutare pentru M23. Kaina a fugit în Rwanda în noiembrie 2013 și se afla încă acolo la începutul anului 2016.

5. Jérôme KAKWAVU BUKANDE

[alias: (a) Jérôme Kakwavu; (b) Commandant Jérôme]

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: În decembrie 2004, a fost promovat la gradul de general al FARDC. Din iunie 2011, deținut în închisoarea Makala din Kinshasa. La 25 martie 2011, Înalta Curte Militară din Kinshasa a inițiat procesul împotriva lui Kakwavu, pentru crime de război. În noiembrie 2014, a fost condamnat de o instanță militară din RDC la zece ani de închisoare pentru viol, omor și tortură. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776083

Informații suplimentare din rezumatul motivelor includerii pe listă comunicat de Comitetul pentru sancțiuni:

Fost președinte al UPC/FAPC. FAPC controlează puncte ilegale de trecere a frontierei între Uganda și RDC, o rută de tranzit esențială pentru fluxurile de armament. În calitate de președinte al FAPC, a exercitat influență asupra politicilor și a asigurat comanda și controlul asupra activităților forțelor FAPC care au participat la traficul de arme, încălcând astfel embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor în Ituri în 2002. Este unul dintre cei cinci membri de rang înalt ai FARDC acuzați de săvârșirea unor infracțiuni grave care implică violență sexuală și ale căror cazuri au fost aduse în atenția guvernului de către Consiliul de Securitate, în cursul vizitei din 2009. În decembrie 2004, a fost promovat la gradul de general al FARDC. Din iunie 2011, deținut în închisoarea Makala din Kinshasa. La 25 martie 2011, Înalta Curte Militară din Kinshasa a inițiat procesul împotriva lui Kakwavu, pentru crime de război.

6. Germain KATANGA

Cetățenia: Republica Democratică Congo.

Data nașterii: 28 aprilie 1978.

Locul nașterii: Mambasa, provincia Ituri, Republica Democratică Congo.

Adresa: Republica Democratică Congo (în închisoare).

Data desemnării de către ONU: 1 noiembrie 2005.

Alte informații: A fost numit general în cadrul FARDC în decembrie 2004. Predat de Guvernul RDC Curții Penale Internaționale la 18 octombrie 2007. După ce a fost condamnat inițial de către CPI, la 23 mai 2014, la 12 ani de închisoare pentru crime de război și crime împotriva umanității, Camera de apel a CPI i-a redus pedeapsa și a decis că pedeapsa lui Katanga ar trebui să se încheie la 18 ianuarie 2016. Deși a fost reținut în Țările de Jos pe durata procesului, Katanga a fost transferat la o închisoare din RDC în decembrie 2015 și pus sub acuzare pentru alte infracțiuni comise anterior în Ituri. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776116

Informații suplimentare din rezumatul motivelor includerii pe listă comunicat de Comitetul pentru sancțiuni:

Germain Katanga a fost comandantul FRPI. A participat la transferuri de arme, încălcând embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor în Ituri în perioada 2002-2003. A fost numit general al FARDC în decembrie 2004. A fost predat de Guvernul RDC Curții Penale Internaționale la 18 octombrie 2007. După ce a fost condamnat inițial de către CPI, la 23 mai 2014, la 12 ani de închisoare pentru crime de război și crime împotriva umanității, Camera de apel a CPI i-a redus pedeapsa și a decis că pedeapsa sa ar trebui să se încheie la 18 ianuarie 2016. Deși a fost reținut în Țările de Jos pe durata procesului, Katanga a fost transferat la o închisoare din RDC în decembrie 2015 și pus sub acuzare pentru infracțiuni comise anterior în Ituri.

7. Thomas LUBANGA

Locul nașterii: Ituri, Republica Democratică Congo

Cetățenia: Republica Democratică Congo.

Adresa: Republica Democratică Congo (în închisoare).

Data desemnării de către ONU: 1 noiembrie 2005.

Alte informații: Arestat la Kinshasa în martie 2005, în legătură cu participarea UPC/L la acțiuni de încălcare a drepturilor omului. Transferat către CPI la 17 martie 2006. Condamnat la 14 ani de închisoare de CPI în martie 2012. La 1 decembrie 2014, judecătorii CPI, în apel, au confirmat condamnarea și pedeapsa lui Lubanga. Transferat la un penitenciar din RDC la 19 decembrie 2015 pentru a-și executa pedeapsa cu închisoarea. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776117

Informații suplimentare din rezumatul motivelor includerii pe listă comunicat de Comitetul pentru sancțiuni:

Thomas Lubanga a fost președintele UPC/L, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor în Ituri în perioada 2002–2003. A fost arestat la Kinshasa în martie 2005 pentru participarea UPC/L la acțiuni de încălcare a drepturilor omului și transferat către CPI de autoritățile RDC la 17 martie 2006. A fost condamnat la 14 ani de închisoare de CPI în martie 2012. La 1 decembrie 2014, judecătorii CPI, în apel, au confirmat condamnarea și pedeapsa. Acesta a fost transferat la un penitenciar din RDC la 19 decembrie 2015 pentru a-și executa pedeapsa cu închisoarea.

8. Sultani MAKENGA

[alias: (a) Makenga, Colonel Sultani; (b) Makenga, Emmanuel Sultani]

Data nașterii: 25 decembrie 1973.

Locul nașterii: Rutshuru, Republica Democratică Congo.

Cetățenia: Republica Democratică Congo.

Data desemnării de către ONU: 12 noiembrie 2012.

Alte informații: Responsabil militar al grupării Mouvement du 23 Mars (M23), care își desfășoară activitatea în Republica Democratică Congo. De la sfârșitul lui 2014, se află în Uganda. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272833

Informații suplimentare din rezumatul motivelor includerii pe listă comunicat de Comitetul pentru sancțiuni:

Sultani Makenga este un lider militar al grupării Mouvement du 23 Mars (M23), care își desfășoară activitatea în Republica Democratică Congo (RDC). În calitate de responsabil în cadrul M23 (cunoscută și sub denumirea de „Armata Revoluționară Congoleză”), Sultani Makenga a comis și este responsabil de încălcări grave ale dreptului internațional, implicând acte cu privire la copii și femei în situații de conflict armat, inclusiv omoruri și mutilări, violențe sexuale, răpiri și strămutări forțate. De asemenea, Sultani Makenga se face responsabil de încălcări ale dreptului internațional legate de acțiuni ale M23 de recrutare sau de angajare a unor copii în conflicte armate în RDC. Sub comanda lui Sultani Makenga, M23 a comis atrocități pe scară largă împotriva populației civile din RDC. Potrivit mărturiilor și informațiilor comunicate, militanții aflați sub comanda lui Sultani Makenga au comis, pe tot cuprinsul teritoriului Rutshuru, violuri având drept victime femei și copii, cu vârste plecând de la 8 ani, în cadrul unei politici de consolidare a controlului exercitat în teritoriul Rutshuru. Sub comanda lui Sultani Makenga, M23 a derulat campanii ample de recrutare forțată a copiilor, în RDC și în regiune, și a ucis, mutilat și rănit un număr foarte mare de copii. Mulți dintre copiii recrutați în mod forțat aveau vârste sub 15 ani. De asemenea, există informații conform cărora Makenga ar primi arme și materiale conexe, ceea ce reprezintă o încălcare a măsurilor luate de RDC în vederea punerii în aplicare a embargoului asupra armelor, inclusiv a ordonanțelor interne privind importul și posesia de arme și de materiale conexe. Acțiunile lui Makenga în calitate de lider al M23 au inclus încălcări grave ale dreptului internațional și atrocități împotriva populației civile din RDC și au condus la înrăutățirea fenomenelor de insecuritate, de strămutare a populației și de conflict armat în regiune. Responsabil militar al grupării Mouvement du 23 Mars (M23), care își desfășoară activitatea în Republica Democratică Congo.

9. Khawa Panga MANDRO

[alias: (a) Kawa Panga; (b) Kawa Panga Mandro; (c) Kawa Mandro; (d) Yves Andoul Karim; (e) Mandro Panga Kahwa; (f) Yves Khawa Panga Mandro; (g) „șeful Kahwa”; (h) „Kawa”]

Data nașterii: 20 august 1973.

Locul nașterii: Bunia, Republica Democratică Congo.

Adresa: Uganda (începând din mai 2016).

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Încarcerat în închisoarea din Bunia în aprilie 2005, pentru sabotarea procesului de pace din Ituri. Arestat de autoritățile congoleze în octombrie 2005, achitat de Curtea de Apel din Kisangani, transferat ulterior autorităților judiciare din Kinshasa sub noi acuzații de crime împotriva umanității, crime de război, omucidere, vătămare corporală gravă și acte de violență. În august 2014, o instanță militară din Kisangani, RDC, l-a condamnat pentru crime de război și crime împotriva umanității, cu o pedeapsă de nouă ani de închisoare, condamnându-l, de asemenea, la plata a aproximativ 85 000 USD către victimele sale. Și-a executat pedeapsa și locuiește în Uganda din mai 2016. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272933

Informații suplimentare din rezumatul motivelor includerii pe listă comunicat de Comitetul pentru sancțiuni:

Khawa Panga Mandro a fost președintele PUSIC, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor în perioada 2001-2002. A fost încarcerat în închisoarea din Bunia în aprilie 2005, pentru sabotarea procesului de pace din Ituri. A fost arestat de autoritățile congoleze în octombrie 2005, achitat de Curtea de Apel din Kisangani și transferat ulterior autorităților judiciare din Kinshasa sub noi acuzații de crime împotriva umanității, crime de război, omucidere, vătămare corporală gravă și acte de violență. În august 2014, o instanță militară din Kisangani, RDC, l-a condamnat pentru crime de război și crime împotriva umanității, cu o pedeapsă de nouă ani de închisoare, condamnându-l, de asemenea, la plata a aproximativ 85 000 USD către victimele acestuia. Și-a executat pedeapsa și locuiește în Uganda din mai 2016.

10. Callixte MBARUSHIMANA

Desemnare: Secretar executiv al FDLR.

Data nașterii: 24 iulie 1963.

Locul nașterii: Ndusu/Ruhengeri, Provincia de Nord, Rwanda.

Cetățenia: Rwanda.

Data desemnării de către ONU: 3 martie 2009.

Alte informații: Arestat la Paris la 3 octombrie 2010, în temeiul mandatului CPI pentru crime de război și crime împotriva umanității comise de trupele FDLR în Kivu în 2009. Transferat la Haga la 25 ianuarie 2011 și eliberat de CPI la sfârșitul anului 2011. Ales secretar executiv al FDLR la 29 noiembrie 2014 pentru un mandat de cinci ani. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5224649

Informații suplimentare din rezumatul motivelor includerii pe listă comunicat de Comitetul pentru sancțiuni:

Callixte Mbarushimana a fost secretar executiv al FDLR și vicepreședinte al înaltului comandament militar al FDLR până la arestarea sa. În rolul său de lider politic/militar al unei grupări armate străine care operează în Republica Democratică Congo, a împiedicat procesul de dezarmare, repatrierea voluntară și relocarea combatanților, conform Rezoluției Consiliului de Securitate 1857 (2008) punctul 4 litera (b). A fost arestat la Paris la 3 octombrie 2010, în temeiul mandatului CPI pentru crime de război și crime împotriva umanității comise de trupele FDLR în Kivu în 2009. A fost transferat la Haga la 25 ianuarie 2011, dar eliberat la sfârșitul anului 2011. A fost reales secretar executiv al FDLR la 29 noiembrie 2014 pentru un mandat de cinci ani.

11. Iruta Douglas MPAMO

[alias: (a) Doulas Iruta Mpamo; (b) Mpano]

Adresa: Gisenyi, Rwanda (începând din iunie 2011).

Data nașterii: (a) 28 decembrie 1965; (b) 29 decembrie 1965.

Locul nașterii: (a) Bashali, Masisi, Republica Democratică Congo; (b) Goma, Republica Democratică Congo; (c) Uvira, Republica Democratică Congo.

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Nicio ocupație cunoscută de la prăbușirea a două avioane gestionate de Great Lakes Business Company (GLBC). Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272813

Informații suplimentare din rezumatul motivelor includerii pe listă comunicat de Comitetul pentru sancțiuni:

Proprietar/director al Compagnie Aérienne des Grands Lacs și al societății Great Lakes Business Company, ale căror aparate de zbor au fost utilizate în scopul acordării de asistență grupărilor armate și milițiilor menționate la punctul 20 din Rezoluția 1493 (2003). Vinovat, de asemenea, de tăinuirea unor informații privind zborurile și încărcăturile, aparent în scopul de a permite încălcarea embargoului asupra armelor. Nicio ocupație cunoscută de la prăbușirea a două avioane gestionate de Great Lakes Business Company (GLBC).

▼M22

12. Sylvestre MUDACUMURA

[alias: (a) Mupenzi Bernard, (b) General-maior Mupenzi, (c) General Mudacumura, (d) Faraonul (e) Radja]

Desemnare: (a) Comandant FDLR-FOCA, (b) general-locotenent FDLR-FOCA

Data nașterii: 1954

Locul nașterii: Cellule Ferege, sectorul Gatumba, comuna Kibilira, prefectura Gisenyi, Rwanda

Adresă: provincia Kivu de Nord, Republica Democratică Congo (din iunie 2016)

Cetățenia: ruandeză.

Data desemnării de către ONU: 1 noiembrie 2005.

Alte informații: Curtea Penală Internațională a emis un mandat de arestare pentru Mudacumura la 12 iulie 2012 care cuprinde nouă capete de acuzare pentru crime de război, inclusiv atacuri asupra civililor, omucidere, mutilare, tratamente cu cruzime, viol, tortură, distrugerea de bunuri, jaf și violențe împotriva demnității personale, care se presupune că au fost comise între 2009 și 2010 în RDC.

Informații suplimentare din rezumatul motivelor includerii pe listă comunicat de Comitetul pentru sancțiuni:

Sylvestre Mudacumura este comandantul FOCA, aripa armată a FDLR, exercitând influență asupra politicilor și asigurând în continuare comanda și controlul asupra activităților forțelor FDLR, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. Mudacumura (sau membri ai personalului acestuia) a comunicat prin telefon cu liderul FDLR Murwanashyaka din Germania, inclusiv în timpul masacrului din Busurungi din mai 2009 și cu comandantul militar Major Guillaume în timpul operațiilor Umoja Wetu și Kimia II din 2009. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil pentru 27 de cazuri de recrutare și utilizare a copiilor de către trupele aflate sub comanda sa în Kivu de Nord în perioada 2002-2007. La jumătatea anului 2016, Mudacumura era în continuare comandant general al aripii armate a FDLR cu grad de general-locotentent și se afla în provincia Kivu de Nord din Republica Democratică Congo.

▼M23

13. Leodomir MUGARAGU

[alias: (a) Manzi Leon; (b) Leo Manzi]

Adresa: cartierul general al FDLR din pădurea Kikoma, Bogoyi, Walikale, Kivu de Nord, Republica Democratică Congo (începând din iunie 2011).

Data nașterii: (a) 1954; (b) 1953.

Locul nașterii: (a) Kigali, Rwanda (b) Rushashi, Provincia de Nord, Rwanda.

Cetățenia: Rwanda.

Data desemnării de către ONU: 1 decembrie 2010.

Alte informații: Șef al Statului-Major al FDLR-FOCA, responsabil cu administrarea. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5270747

Informații suplimentare din rezumatul motivelor includerii pe listă comunicat de Comitetul pentru sancțiuni:

Potrivit unor informații din surse deschise și unor rapoarte oficiale, Leodomir Mugaragu este șeful Statului-Major al Forces Combattantes Abucunguzi/Forțele Combatante pentru Eliberarea Rwandei (FOCA), aripa armată a FDLR. Conform unor rapoarte oficiale, Mugaragu este responsabil principal cu planificarea operațiilor militare ale FDLR în partea de est a RDC. Șef al Statului-Major al FDLR-FOCA, responsabil cu administrarea.

14. Leopold MUJYAMBERE

[alias: (a) Musenyeri; (b) Achille; (c) Frere Petrus Ibrahim]

Desemnare: (a) Șef al Statului-Major al FDLR-FOCA; (b) Comandant adjunct interimar al FDLR-FOCA.

Adresa: Kinshasa, Republica Democratică Congo (începând din iunie 2016).

Data nașterii: (a) 17 martie 1962; (b) 1966, cu aproximație.

Locul nașterii: Kigali, Rwanda.

Cetățenia: Rwanda.

Data desemnării de către ONU: 3 martie 2009.

Alte informații: A devenit comandant adjunct interimar al FDLR-FOCA în 2014. Capturat în Goma, RDC de către serviciile de securitate congoleze la începutul lunii mai 2016 și transferat la Kinshasa. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5224709

Informații suplimentare din rezumatul motivelor includerii pe listă comunicat de Comitetul pentru sancțiuni:

Leopold Mujyambere a fost comandantul celei de a doua divizii a FOCA, aripa armată a FDLR. În rolul său de lider militar al unei grupări armate străine care operează în Republica Democratică Congo, a împiedicat procesul de dezarmare, repatrierea voluntară și relocarea combatanților, încălcând Rezoluția CSONU 1857 (2008) punctul 4 litera (b). Conform dovezilor adunate de grupul de experți al Comitetului pentru sancțiuni al CSONU privind RDC, în raportul său din 13 februarie 2008, fete recuperate de la FDLR-FOCA fuseseră răpite și violate. De la jumătatea anului 2007, FDLR-FOCA, care, anterior, recruta băieți adolescenți, recrutează cu forța tineri începând cu vârsta de 10 ani. Cei mai tineri sunt ulterior folosiți ca escorte, iar copiii mai mari sunt trimiși ca soldați pe linia frontului, încălcând Rezoluția CSONU 1857 (2008) punctul 4 literele (d) și (e).

În iunie 2011, a fost comandantul FOCA al sectorului operațional Kivu de Sud, denumit la momentul respectiv „Amazon”. Ulterior a fost înaintat în gradul de șef al Statului-Major al FOCA, iar apoi comandant adjunct interimar în 2014. A fost capturat în Goma, RDC de către serviciile de securitate congoleze la începutul lunii mai 2016 și transferat la Kinshasa.

15. Jamil MUKULU

[alias: (a) Steven Alirabaki; (b) David Kyagulanyi; (c) Musezi Talengelanimiro; (d) Mzee Tutu; (e) Abdullah Junjuaka; (f) Alilabaki Kyagulanyi; (g) Hussein Muhammad; (h) Nicolas Luumu; (i) Julius Elius Mashauri; (j) David Amos Mazengo; (k) Professor Musharaf; (l) Talengelanimiro]

Desemnare: (a) șeful Forțelor Democratice Aliate (FDA); (b) comandant, Forțele Democratice Aliate.

Adresa: există informații că s-ar afla în închisoare în Uganda (începând din septembrie 2016).

Data nașterii: (a) 1965; (b) 1 ianuarie 1964.

Locul nașterii: satul Ntoke, ținutul Ntenjeru, districtul Kayunga, Uganda.

Cetățenia: Uganda.

Data desemnării de către ONU: 12 octombrie 2011.

Alte informații: Arestat în aprilie 2015 în Tanzania și extrădat în Uganda în iulie 2015. Potrivit informațiilor existente, începând din septembrie 2016, Mukulu se află într-o celulă de detenție a poliției în așteptarea procesului pentru crime de război și încălcări grave ale Convenției de la Geneva în temeiul dreptului ugandez. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5270670

Informații suplimentare din rezumatul motivelor includerii pe listă comunicat de Comitetul pentru sancțiuni:

Conform unor surse publice și rapoarte oficiale, inclusiv rapoarte ale grupului de experți al Comitetului pentru sancțiuni al ONU privind RDC, Jamil Mukulu este șeful militar al FDA, grupare armată străină care operează în RDC și împiedică procesul de dezarmare, repatriere și relocare voluntară a combatanților ADF, astfel cum se prevede la punctul 4 litera (b) din Rezoluția 1857 (2008). Grupul de experți al Comitetului pentru sancțiuni al ONU privind RDC a raportat că Jamil Mukulu a oferit sprijin material și uman pentru FDA, grupare armată care operează pe teritoriul RDC. Potrivit mai multor surse, inclusiv rapoarte ale grupului de experți al Comitetului pentru sancțiuni al ONU privind RDC, Jamil Mukulu a asigurat finanțare, a exercitat influență asupra politicilor FDA și a deținut responsabilități directe de comandă și control asupra forțelor ADF, în special în ceea ce privește supravegherea legăturilor stabilite cu rețelele teroriste internaționale.

16. Ignace MURWANASHYAKA

(alias: Dr. Ignace)

Titlu: dr.

Desemnare: Președinte al FDLR.

Adresa: Germania (în închisoare).

Data nașterii: 14 mai 1963.

Locul nașterii: (a) Butera, Rwanda; (b) Ngoma, Butare, Rwanda.

Cetățenia: Rwanda.

Data desemnării de către ONU: 1 noiembrie 2005.

Alte informații: Arestat de autoritățile germane la 17 noiembrie 2009 și condamnat de un tribunal german la 28 septembrie 2015 pentru conducerea unei grupări teroriste străine și complicitate la crime de război. A primit o sentință de 13 ani de închisoare și se afla în închisoare în Germania în iunie 2016. Reales președinte al FDLR la 29 noiembrie 2014 pentru un mandat de cinci ani. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272382

Informații suplimentare din rezumatul motivelor includerii pe listă comunicat de Comitetul pentru sancțiuni:

Ignace Murwanashyaka este președintele FDLR, exercitând influență asupra politicilor forțelor FDLR, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. A comunicat prin telefon cu comandanții militari ai FDLR pe teren (inclusiv în timpul masacrului de la Busurungi din mai 2009); a dat ordine înaltului comandament; a fost implicat în coordonarea transferului de arme și muniții către unitățile FDLR și în transmiterea de instrucțiuni de utilizare specifice; a gestionat sume importante de bani, obținute prin vânzarea ilicită a resurselor naturale din zonele aflate sub controlul FDLR. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil cu comanda, în calitate de președinte și comandant militar al FDLR, în ceea ce privește recrutarea și utilizarea copiilor de către FDLR în partea de est a Congo. A fost arestat de autoritățile germane la 17 noiembrie 2009 și condamnat de un tribunal german la 28 septembrie 2015 pentru conducerea unei grupări teroriste străine și complicitate la crime de război. A primit o sentință de 13 ani de închisoare și se află în închisoare în Germania din iunie 2016. A fost reales președinte al FDLR la 29 noiembrie 2014 pentru un mandat de cinci ani.

17. Straton MUSONI

(alias: IO Musoni)

Desemnare: Fost vicepreședinte al FDLR.

Data nașterii: (a) 6 aprilie 1961; (b) 4 iunie 1961.

Locul nașterii: Mugambazi, Kigali, Rwanda.

Cetățenia: Rwanda.

Data desemnării de către ONU: 29 martie 2007.

Alte informații: Arestat de autoritățile germane la 17 noiembrie 2009, condamnat de un tribunal german la 28 septembrie 2015 pentru conducerea unei grupări teroriste străine, a primit o sentință de 8 ani de închisoare. Musoni a fost eliberat din închisoare imediat după încheierea procesului, după executarea a peste 5 ani din durata pedepsei. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272354

Informații suplimentare din rezumatul motivelor includerii pe listă comunicat de Comitetul pentru sancțiuni:

Straton Musoni a fost vicepreședinte al FDLR, grupare armată străină care operează în RDC. Acesta a împiedicat procesul de dezarmare și de repatriere voluntară sau relocare a combatanților care fac parte din aceste grupări, încălcând Rezoluția 1649 (2005). A fost arestat de autoritățile germane la 17 noiembrie 2009, condamnat de un tribunal german la 28 septembrie 2015 pentru conducerea unei grupări teroriste străine și a primit o sentință de 8 ani de închisoare. Musoni a fost eliberat din închisoare imediat după încheierea procesului, după executarea a peste 5 ani din durata pedepsei.

18. Jules MUTEBUTSI

[alias: (a) Jules Mutebusi; (b) Jules Mutebuzi; (c) Colonel Mutebutsi]

Data nașterii: 1964.

Locul nașterii: Minembwe, Kivu de Sud, Republica Democratică Congo.

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Fost comandant militar regional adjunct în cadrul FARDC al Regiunii Militare nr. 10 în aprilie 2004, destituit pentru indisciplină. În decembrie 2007, a fost arestat de către autoritățile ruandeze când a încercat să treacă frontiera în RDC. Potrivit relatărilor, a decedat la Kigali, la 9 mai 2014. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5272093

Informații suplimentare din rezumatul motivelor includerii pe listă comunicat de Comitetul pentru sancțiuni:

Jules Mutebutsi s-a asociat cu alte elemente rebele din fosta RCD-G pentru a pune stăpânire prin forță pe orașul Bukavu în mai 2004. A fost implicat în primirea de arme în afara structurilor FARDC și în aprovizionarea unor grupări armate și miliții menționate la punctul 20 din Rezoluția 1493 (2003), încălcând embargoul asupra armelor. A fost comandant militar regional adjunct în cadrul FARDC al Regiunii Militare nr. 10 până în aprilie 2004, când a fost destituit pentru indisciplină. În decembrie 2007, a fost arestat de către autoritățile ruandeze când a încercat să treacă frontiera în RDC. Potrivit relatărilor, a decedat la Kigali, la 9 mai 2014.

19. Baudoin NGARUYE WA MYAMURO

(alias: Colonel Baudoin Ngaruye)

Titlu: lider militar al grupării Mouvement du 23 Mars (M23).

Desemnare: general de brigadă.

Adresa: Rubavu/Mudende, Rwanda.

Data nașterii: (a) 1 aprilie 1978; (b) 1978.

Locul nașterii: (a) Bibwe, Republica Democratică Congo (b) Lusamambo, teritoriul Lubero, Republica Democratică Congo.

Cetățenia: Republica Democratică Congo.

Număr național de identificare: (număr de identificare FARDC) 1-78-09-44621-80.

Data desemnării de către ONU: 30 noiembrie 2012.

Alte informații: A intrat în Republica Rwanda la 16 martie 2013. De la sfârșitul lui 2014, locuiește în Ngoma Camp, Rwanda. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5268954

Informații suplimentare din rezumatul motivelor includerii pe listă comunicat de Comitetul pentru sancțiuni:

În aprilie 2012, Ngaruye s-a aflat la comanda rebeliunii fostului CNDP, cunoscută sub denumirea de Mouvement du 23 Mars (M23), la ordinele generalului Ntaganda. În prezent, este al treilea comandant militar în ierarhia M23. Grupul de experți pentru RDC îl recomandase deja, în 2008 și în 2009, în vederea includerii pe lista persoanelor desemnate. Ngaruye a comis și este responsabil de încălcări grave ale drepturilor omului și ale dreptului internațional. A recrutat și a pregătit militar sute de copii în perioada 2008-2009, iar în ultima parte a anului 2010 a derulat acest tip de activități pentru M23. A comis omoruri, mutilări și răpiri, alegând frecvent drept victime femei. Se face responsabil de execuții și de acte de tortură în rândul combatanților care doreau să părăsească M23. În 2009, în cadrul FARDC, a dispus uciderea tuturor bărbaților din satul Shalio din Walikale. De asemenea, a furnizat armament, muniție și salarii în Masisi și Walikale la ordinele directe ale generalului Ntaganda. În 2010, a organizat strămutarea forțată și exproprierea unei părți din populație în zona Lukopfu. De asemenea, a fost puternic implicat în activitățile unor rețele infracționale din cadrul FARDC care au obținut profituri din comerțul cu resurse minerale, ceea ce a generat tensiuni și acte de violență în relațiile cu colonelul Innocent Zimurinda în 2011. A intrat în Republica Rwanda la 16.3.2013 prin punctul Gasizi/Rubavu.

20. Mathieu, Chui NGUDJOLO

[alias: (a) Cui Ngudjolo]

Cetățenia: Republica Democratică Congo.

Adresa: Republica Democratică Congo.

Data nașterii: 8 octombrie 1970.

Locul nașterii: Bunia, provincia Ituri, Republica Democratică Congo.

Data desemnării de către ONU: 1 noiembrie 2005.

Alte informații: Arestat de MONUC la Bunia în octombrie 2003. Predat de guvernul RDC Curții Penale Internaționale la 7 februarie 2008. A fost achitat de toate capetele de acuzare de către CPI în decembrie 2012, iar verdictul a fost confirmat de către Camera de apel la 27 februarie 2015. Ngudjolo a depus o cerere de azil în Țările de Jos, dar cererea i-a fost refuzată. Acesta a fost deportat în RDC la 11 mai 2015. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776118

Informații suplimentare din rezumatul motivelor includerii pe listă comunicat de Comitetul pentru sancțiuni:

Mathieu Chui Ngudjolo a fost șeful Statului-Major al FRPI, exercitând influență asupra politicilor urmate de această grupare și păstrând comanda și controlul asupra activităților forțelor FRPI, una dintre grupările armate și milițiile menționate la punctul 20 din Rezoluția 1493 (2003), implicate în trafic de arme, încălcând embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor cu vârste sub 15 ani în Ituri în 2006. A fost arestat de MONUC la Bunia în octombrie 2003. Guvernul RDC l-a transferat ulterior la Curtea Penală Internațională la 7 februarie 2008. Acesta a fost achitat de toate capetele de acuzare de către CPI în decembrie 2012, iar verdictul a fost confirmat de către Camera de apel la 27 februarie 2015. Ngudjolo a depus o cerere de azil în Țările de Jos, dar cererea i-a fost refuzată. Acesta a fost deportat în RDC la 11 mai 2015.

21. Floribert Ngabu NJABU

[alias: (a) Floribert Njabu Ngabu; (b) Floribert Ndjabu; (c) Floribert Ngabu Ndjabu]

Cetățenia: Republica Democratică Congo, pașaport nr. OB 0243318.

Data nașterii: 23 mai 1971.

Data desemnării de către ONU: 1 noiembrie 2005.

Alte informații: Este în arest la domiciliu la Kinshasa din martie 2005, dată fiind participarea FNI la acțiuni de încălcare a drepturilor omului. Transferat la Haga la 27 martie 2011, pentru a fi martor în procesele CPI Germain Katanga și Mathieu Ngudjolo. A solicitat azil în Țările de Jos în mai 2011. În octombrie 2012, o instanță olandeză i-a respins solicitarea de azil. În iulie 2014, a fost deportat din Țările de Jos în RDC, unde a fost plasat în arest. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776373

Informații suplimentare din rezumatul motivelor includerii pe listă comunicat de Comitetul pentru sancțiuni:

Președinte al FNI, una dintre grupările armate și milițiile menționate la punctul 20 din Rezoluția 1493 (2003), implicate în trafic de armament, încălcând embargoul asupra armelor. Este în arest la domiciliu la Kinshasa din martie 2005, dată fiind participarea FNI la acțiuni de încălcare a drepturilor omului. Transferat la Haga la 27 martie 2011, pentru a fi martor în procesele CPI Germain Katanga și Mathieu Ngudjolo. A solicitat azil în Țările de Jos în mai 2011. În octombrie 2012, o instanță olandeză i-a respins solicitarea de azil, cauza făcând în prezent obiectul unui recurs.

22. Laurent NKUNDA

[alias: (a) Nkunda Mihigo Laurent; (b) Laurent Nkunda Bwatare; (c) Laurent Nkundabatware; (d) Laurent Nkunda Mahoro Batware; (e) Laurent Nkunda Batware; (f) Chairman; (g) General Nkunda; (h) Papa Six]

Data nașterii: (a) 6 februarie 1967; (b) 2 februarie 1967.

Locul nașterii: Rutshuru, Kivu de Nord, Republica Democratică Congo.

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Fost general al RCD-G. Fondator, Congresul Național pentru Apărarea Poporului, 2006; membru de rang înalt, Adunarea pentru Democrație în Congo – Goma (RCD-G), 1998-2006; membru, Frontul Patriotic Ruandez (RPF), 1992-1998. Laurent Nkunda a fost arestat de autoritățile ruandeze în Rwanda în ianuarie 2009 și înlocuit în funcția de comandant al CNDP. De atunci, se află în arest la domiciliu la Kigali, Rwanda. Cererea guvernului RDC de extrădare a lui Nkunda pentru infracțiunile comise în estul RDC a fost refuzată de Rwanda. În 2010, recursul lui Nkunda pentru detenție ilegală a fost respins de tribunalul ruandez din Gisenyi, care a hotărât că respectiva chestiune ar trebui să fie examinată de o instanță militară. Avocații lui Nkunda au făcut recurs în fața Tribunalului militar ruandez. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5270703

Informații suplimentare din rezumatul motivelor includerii pe listă comunicat de Comitetul pentru sancțiuni:

S-a asociat cu alte elemente rebele din fosta RCD-G pentru a pune stăpânire prin forță pe orașul Bukavu în mai 2004. A primit arme în afara structurilor FARDC, încălcând embargoul asupra armelor. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil pentru 264 de cazuri de recrutare și utilizare a copiilor de către trupele aflate sub comanda sa în Kivu de Nord în perioada 2002-2009. Fost general al RCD-G. Fondator, Congresul Național pentru Apărarea Poporului, 2006; membru de rang înalt, Adunarea pentru Democrație în Congo – Goma (RCD-G), 1998-2006; membru, Frontul Patriotic Ruandez (RPF), 1992-1998. Laurent Nkunda a fost arestat de autoritățile ruandeze în Rwanda în ianuarie 2009 și înlocuit în funcția de comandant al CNDP. De atunci, se află în arest la domiciliu la Kigali, Rwanda. Cererea guvernului RDC de extrădare a lui Nkunda pentru infracțiunile comise în estul RDC a fost refuzată de Rwanda. În 2010, recursul lui Nkunda pentru detenție ilegală a fost respins de tribunalul ruandez din Gisenyi, care a hotărât că respectiva chestiune ar trebui să fie examinată de o instanță militară. Avocații lui Nkunda au inițiat o procedură în fața Tribunalului militar ruandez. Menține încă o anumită influență asupra anumitor elemente ale CNDP.

23. Felicien NSANZUBUKIRE

(alias: Fred Irakeza)

Desemnare: (a) comandant de subsector în cadrul FDLR-FOCA; (b) colonel în cadrul FDLR-FOCA.

Adresa: Provincia Kivu de Sud, Republica Democratică Congo (începând din iunie 2016).

Data nașterii: 1967.

Locul nașterii: (a) Murama, Kigali, Rwanda; (b) Rubungo, Kigali, Rwanda; (c) Kinyinya, Kigali, Rwanda.

Cetățenia: Rwanda.

Data desemnării de către ONU: 1 decembrie 2010.

Alte informații: Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5269078

Informații suplimentare din rezumatul motivelor includerii pe listă comunicat de Comitetul pentru sancțiuni:

Felicien Nsanzubukire a supravegheat și a coordonat traficul de arme și muniții cel puțin în perioada noiembrie 2008-aprilie 2009 din Republica Unită Tanzania, prin regiunea lacului Tanganyika, către unitățile FDLR din zonele Uvira și Fizi din Kivu de Sud. Începând din ianuarie 2016, Nsanzubukire a fost comandant de subsector în cadrul FDLR FOCA în provincia Kivu de Sud, deținând gradul de colonel.

24. Pacifique NTAWUNGUKA

[alias: (a) Pacifique Ntawungula; (b) Colonel Omega; (c) Nzeri; (d) Israel]

Desemnare: (a) comandant al sectorului „SONOKI” al FDLR-FOCA; (b) general de brigadă în cadrul FDLR-FOCA

Adresa: Teritoriul Rutshuru, Kivu de Nord, Republica Democratică Congo (începând din iunie 2016).

Data nașterii: (a) 1 ianuarie 1964; (b) 1964, cu aproximație.

Locul nașterii: Gaseke, provincia Gisenyi, Rwanda.

Cetățenia: Rwanda.

Data desemnării de către ONU: 3 martie 2009.

Alte informații: A urmat o pregătire militară în Egipt. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5269021

Informații suplimentare din rezumatul motivelor includerii pe listă comunicat de Comitetul pentru sancțiuni:

Pacifique Ntawunguka a fost comandantul primei divizii a FOCA, aripa armată a FDLR. În rolul său de lider militar al unei grupări armate străine care operează în Republica Democratică Congo, a împiedicat procesul de dezarmare, repatrierea voluntară și relocarea combatanților, încălcând Rezoluția CSONU 1857 (2008) punctul 4 litera (b). Conform dovezilor adunate de grupul de experți al Comitetului pentru sancțiuni al CSONU privind RDC, în raportul său din 13 februarie 2008, fete recuperate de la FDLR-FOCA fuseseră răpite și violate. De la jumătatea anului 2007, FDLR-FOCA, care, anterior, recruta băieți adolescenți, recrutează cu forța tineri începând cu vârsta de 10 ani. Cei mai tineri sunt ulterior folosiți ca escorte, iar copiii mai mari sunt trimiși ca soldați pe linia frontului, încălcând Rezoluția CSONU 1857 (2008) punctul 4 literele (d) și (e). A urmat o pregătire militară în Egipt.

Începând de la jumătatea anului 2016, Ntawunguka a fost comandantul sectorului „SONOKI” al FDLR-FOCA în provincia Kivu de Nord.

25. James NYAKUNI

Cetățenia: Uganda.

Data desemnării de către ONU: 1 noiembrie 2005.

Alte informații: Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5776374

Informații suplimentare din rezumatul motivelor includerii pe listă comunicat de Comitetul pentru sancțiuni:

Parteneriat comercial cu Jérôme Kakwavu, în special contrabandă transfrontalieră între RDC și Uganda, suspectat inclusiv de contrabandă cu arme și material militar în camioane care nu au fost inspectate. Încălcarea embargoului asupra armelor și asistență acordată unor grupări armate și miliții menționate la punctul 20 din Rezoluția 1493 (2003), inclusiv sprijin financiar, care le-a permis acestora să desfășoare operațiuni militare.

26. Stanislas NZEYIMANA

[alias: (a) Deogratias Bigaruka Izabayo; (b) Izabayo Deo; (c) Jules Mateso Mlamba; (d) Bigaruka; (e) Bigurura]

Desemnare: fost comandant adjunct al FDLR-FOCA.

Data nașterii: (a) 1 ianuarie 1966; (b) 28 august 1966; (c) 1967, cu aproximație.

Locul nașterii: Mugusa, Butare, Rwanda.

Cetățenia: Rwanda.

Data desemnării de către ONU: 3 martie 2009.

Alte informații: A dispărut în timp ce se afla în Tanzania, la începutul lui 2013. Din iunie 2016, nu se știe unde se află. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5275373

Informații suplimentare din rezumatul motivelor includerii pe listă comunicat de Comitetul pentru sancțiuni:

Stanislas Nzeyimana a fost comandant adjunct al FOCA, ramura armată a FDLR. În rolul său de lider militar al unei grupări armate străine care operează în Republica Democratică Congo, a împiedicat procesul de dezarmare, repatrierea voluntară și relocarea combatanților, încălcând Rezoluția CSONU 1857 (2008) punctul 4 litera (b). Conform dovezilor adunate de grupul de experți al Comitetului pentru sancțiuni al CSONU privind RDC, în raportul său din 13 februarie 2008, fete recuperate de la FDLR-FOCA fuseseră răpite și violate. De la jumătatea anului 2007, FDLR-FOCA, care, anterior, recruta băieți adolescenți, recrutează cu forța tineri începând cu vârsta de 10 ani. Cei mai tineri sunt ulterior folosiți ca escorte, iar copiii mai mari sunt trimiși ca soldați pe linia frontului, încălcând Rezoluția CSONU 1857 (2008) punctul 4 literele (d) și (e). Nzeyimana a dispărut în Tanzania la începutul anului 2013, iar din iunie 2016 nu se știe unde se află.

27. Dieudonné OZIA MAZIO

[alias: (a) Ozia Mazio; (b) Omari; (c) Mr Omari]

Data nașterii: 6 iunie 1949.

Locul nașterii: Ariwara, Republica Democratică Congo.

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Se presupune că Dieudonné Ozia Mazio a decedat la Ariwara la 23 septembrie 2008, în timp ce deținea funcția de președinte al Federației întreprinderilor congoleze (Fédération des entreprises congolaises – FEC) din teritoriul Aru. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5275495

Informații suplimentare din rezumatul motivelor includerii pe listă comunicat de Comitetul pentru sancțiuni:

Aranjamente financiare cu Jérôme Kakwavu și gruparea FAPC, precum și contrabandă la frontiera dintre RDC și Uganda, permițându-i lui Kakwavu și trupelor sale accesul la fonduri și la materiale. Încălcarea embargoului asupra armelor, inclusiv prin asistență acordată grupărilor armate și milițiilor menționate la punctul 20 din Rezoluția 1493 (2003). Se presupune că Dieudonné Ozia Mazio a decedat la Ariwara la 23 septembrie 2008, în timp ce deținea funcția de președinte al Federației întreprinderilor congoleze (Fédération des entreprises congolaises – FEC) din teritoriul Aru.

28. Jean-Marie Lugerero RUNIGA

(alias: Jean-Marie Rugerero)

Desemnare: președinte al M23.

Adresa: Rubavu/Mudende, Rwanda.

Data nașterii: (a) aproximativ 1960; (b) 9 septembrie 1966.

Locul nașterii: Bukavu, Republica Democratică Congo.

Data desemnării de către ONU: 31 decembrie 2012.

Alte informații: A intrat în Republica Rwanda la 16 martie 2013. Din 2016 locuiește în Rwanda. A participat la crearea unui nou partid politic congolez în iunie 2016, Alliance pour le Salut du Peuple (ASP). Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5274633

Informații suplimentare din rezumatul motivelor includerii pe listă comunicat de Comitetul pentru sancțiuni:

Un document din 9 iulie 2012 semnat de liderul M23 Sultani Makenga l-a numit pe Runiga în funcția de coordonator al ramurii politice a M23. Potrivit documentului respectiv, numirea lui Runiga a fost determinată de necesitatea de a asigura vizibilitatea cauzei M23. Runiga a fost numit și președinte al M23 în textele publicate pe site-ul internet al grupării. Rolul său de conducere a fost coroborat de raportul din noiembrie al grupului de experți, care se referă la Runiga ca fiind liderul M23.

Potrivit raportului final din 15 noiembrie 2012 al grupului de experți, Runiga a condus o delegație care s-a deplasat la Kampala, Uganda, la 29 iulie 2012 și a finalizat agenda constituită din 21 de puncte a mișcării M23 în vederea negocierilor anticipate din cadrul Conferinței internaționale privind regiunea Marilor Lacuri. Potrivit unui articol al BBC din 23 noiembrie 2012, M23 a fost constituit când foști membri ai CNDP care fuseseră integrați în FARDC au început să protesteze împotriva condițiilor proaste și a salariului scăzut, precum și a lipsei punerii depline în aplicare a acordului de pace din 23 martie 2009 dintre CNDP și RDC, care a dus la integrarea CNDP în FARDC. Gruparea M23 a fost angajată în operații militare active în scopul obținerii controlului asupra teritoriului din estul RDC, potrivit raportului IPIS din noiembrie 2012. M23 și FARDC s-au luptat pentru controlul asupra mai multor orașe și sate din estul RDC, la 24 și 25 iulie 2012; M23 a atacat FARDC la Rumangabo, la 26 iulie 2012; M23 a alungat FARDC din Kimumba la 17 noiembrie 2012 și M23 a preluat controlul asupra orașului Goma la 20 noiembrie 2012. Potrivit raportului grupului de experți din noiembrie 2012, mai mulți foști combatanți ai M23 susțin că liderii M23 au executat sumar zeci de copii care au încercat să fugă după ce au fost recrutați ca copii soldați în cadrul M23. Potrivit unui raport din 11 septembrie 2012 al organizației Human Rights Watch (HRW), un bărbat ruandez în vârstă de 18 ani, care a fugit după ce fusese recrutat cu forța în Rwanda, a declarat HRW că a fost martor la executarea unui băiat de 16 ani din unitatea sa din cadrul M23, care încercase să fugă în iunie. Băiatul a fost capturat și omorât în bătaie de către luptătorii M23 în fața altor recruți. Un comandant al M23 care a ordonat execuția se presupune că a spus apoi altor recruți: „a vrut să ne abandoneze”, ca explicație pentru uciderea băiatului. Raportul afirmă, de asemenea, că martorii susțin că cel puțin 33 de noi recruți și alți luptători M23 au fost executați sumar când au încercat să fugă. Unii au fost legați și împușcați în fața altor recruți, ca exemplu de pedeapsă pe care ar putea-o primi. Un tânăr recrut a afirmat către HRW: „[c]ând eram cu M23, ne-au spus că [putem alege] și putem rămâne cu ei sau putem muri. Mulți au încercat să fugă. Unii au fost găsiți și pentru ei asta a însemnat imediat moartea.”

Runiga a intrat în Republica Rwanda la 16 martie 2013 prin punctul Gasizi/Rubavu. La jumătatea anului 2016, Runiga locuia în Rwanda. În iunie 2016, a participat la crearea noului partid politic congolez Alliance pour le Salut du Peuple (ASP).

29. Ntabo Ntaberi SHEKA

Desemnare: Comandant-șef, Nduma Defence of Congo, gruparea Mayi Mayi Sheka.

Data nașterii: 4 aprilie 1976.

Locul nașterii: teritoriul Walikalele, Republica Democratică Congo.

Cetățenia: Republica Democratică Congo.

Data desemnării de către ONU: 28 noiembrie 2011.

Alte informații: Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5275495

Informații suplimentare din rezumatul motivelor includerii pe listă comunicat de Comitetul pentru sancțiuni:

Ntabo Ntaberi Sheka, comandant-șef al aripii politice a grupării Mayi Mayi Sheka, este liderul politic al unei grupări armate congoleze care se opune dezarmării, demobilizării sau reintegrării combatanților. Mayi Mayi Sheka este o grupare de miliție cu sediul în Congo, care își coordonează activitatea la bazele situate pe teritoriul Walikale din estul Republicii Democratice Congo. Gruparea Mayi Mayi Sheka a desfășurat atacuri asupra unor mine din estul Republicii Democratice Congo, inclusiv prin preluarea minelor Bisiye și extorcarea populației locale. Ntabo Ntaberi Sheka a comis totodată încălcări grave ale dreptului internațional, incluzând acte împotriva copiilor. Ntabo Ntaberi Sheka a pregătit și a comandat o serie de atacuri pe teritoriul Walikale, în perioada 30 iulie-2 august 2010, în scopul pedepsirii populației locale acuzate de colaborare cu forțele guvernului congolez. În cursul atacurilor, au fost violați și răpiți copii, care au fost supuși la muncă forțată și unor tratamente crude, inumane sau degradante. De asemenea, gruparea de miliție Mayi Mayi Sheka recrutează prin forță băieți adolescenți și selectează copii în rândurile sale prin acțiuni de recrutare.

30. Bosco TAGANDA

[alias: (a) Bosco Ntaganda; (b) Bosco Ntagenda; (c) General Taganda; (d) Lydia (atunci când făcea parte din APR); (e) Terminator; (f) Tango Romeo (indicativ radio); (g) Romeo (indicativ radio); (h) Major]

Adresa: Haga, Țările de Jos (începând din iunie 2016).

Data nașterii: între 1973 și 1974.

Locul nașterii: Bigogwe, Rwanda.

Cetățenia: Republica Democratică Congo.

Data desemnării de către ONU: 1 noiembrie 2005.

Alte informații: Născut în Rwanda, în copilărie s-a mutat la Nyamitaba, teritoriul Masisi, Kivu de Nord. Numit general de brigadă al FARDC prin decret prezidențial la 11 decembrie 2004, ca urmare a acordurilor de pace de la Ituri. Fost șef al Statului-Major al CNDP a devenit comandant militar al CNDP de la arestarea lui Laurent Nkunda în ianuarie 2009. Din ianuarie 2009, comandant adjunct de facto al operațiilor consecutive anti-FDLR „Umoja Wetu”, „Kimia II” și „Amani Leo” în Kivu de Nord și de Sud. A intrat în Rwanda în martie 2013 și s-a predat voluntar funcționarilor CPI la Kigali la 22 martie. Predat CPI de la Haga, Țările de Jos. La 9 iunie 2014, CPI a confirmat împotriva sa 13 capete de acuzare privind crime de război și cinci capete de acuzare privind crime împotriva umanității; procesul a început în septembrie 2015. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5274913

Informații suplimentare din rezumatul motivelor includerii pe listă comunicat de Comitetul pentru sancțiuni:

Bosco Taganda a fost comandant militar al UPC/L, exercitând influență asupra politicilor și păstrând comanda și controlul asupra activităților forțelor UPC/L, una dintre grupările armate și milițiile menționate la punctul 20 din Rezoluția 1493 (2003), implicate în trafic de armament, încălcând embargoul asupra armelor. A fost numit general în cadrul FARDC în decembrie 2004, dar a refuzat promovarea, rămânând astfel în afara FARDC. Conform Biroului Reprezentantului Special al Secretarului General al ONU pentru copii și conflictele armate, acesta a fost responsabil de recrutarea și utilizarea copiilor în Ituri în 2002 și 2003, și a fost direct responsabil și/sau responsabil cu comanda în 155 de cazuri de recrutare și utilizare a copiilor în Kivu de Nord în perioada 2002-2009. În calitate de șef al Statului-Major al CNDP, a fost direct responsabil și responsabil cu comanda în cazul masacrului de la Kiwanja din noiembrie 2008.

Născut în Rwanda, în copilărie s-a mutat la Nyamitaba, teritoriul Masisi, provincia Kivu de Nord. În iunie 2011, locuia în Goma și deținea ferme de mari dimensiuni în zona Ngungu, teritoriul Masisi, provincia Kivu de Nord. A fost numit general de brigadă al FARDC prin decret prezidențial la 11 decembrie 2004, ca urmare a acordurilor de pace de la Ituri. A fost șef al Statului-Major al CNDP, devenind ulterior comandant militar al CNDP de la arestarea lui Laurent Nkunda în ianuarie 2009. Începând din ianuarie 2009, a fost comandant adjunct de facto al operațiilor consecutive anti-FDLR Umoja Wetu, Kimia II și Amani Leo în provinciile Kivu de Nord și de Sud. A intrat în Rwanda în martie 2013, s-a predat voluntar funcționarilor CPI de la Kigali la 22 martie, iar ulterior a fost predat CPI de la Haga, Țările de Jos. La 9 iunie 2014, CPI a confirmat împotriva sa 13 capete de acuzare privind crime de război și cinci capete de acuzare privind crime împotriva umanității. Procesul a început în septembrie 2015.

31. Innocent ZIMURINDA

(alias: Zimulinda)

Desemnare: (a) M23, Comandant de brigadă, Grad: colonel; (b) colonel în cadrul FARDC.

Adresa: Rubavu, Mudende.

Data nașterii: (a) 1 septembrie 1972; (b) 1975, cu aproximație; (c) 16 martie 1972.

Locul nașterii: (a) Ngungu, teritoriul Masisi, Kivu de Nord, Republica Democratică Congo; (b) Masisi, Republica Democratică Congo.

Cetățenia: Republica Democratică Congo.

Data desemnării de către ONU: 1 decembrie 2010.

Alte informații: Integrat în cadrul FARDC în 2009 în funcția de locotenent-colonel, comandant de brigadă în cadrul operațiilor Kimia II ale FARDC, stabilit în zona Ngungu. În iulie 2009, Zimurinda a fost promovat la gradul de colonel și a devenit comandant de sector al FARDC în Ngungu, iar ulterior în Kitchanga în cadrul operațiilor Kimia II și Amani Leo ale FARDC. Cu toate că Zimurinda nu a fost inclus în ordonanța prezidențială a RDC din 31 decembrie 2010 care numea ofițerii de rang înalt din cadrul FARDC, Zimurinda și-a menținut de facto poziția de comandă a celui de al 22-lea sector al FARDC în Kitchanga și poartă noua uniformă și noul grad FARDC. În decembrie 2010, activitățile de recrutare desfășurate de elemente aflate sub comanda lui Zimurinda au fost denunțate în informări din surse deschise. A intrat în Republica Rwanda la 16 martie 2013. De la sfârșitul lui 2014, locuiește în Ngoma Camp, Rwanda. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/un/5275315

Informații suplimentare din rezumatul motivelor includerii pe listă comunicat de Comitetul pentru sancțiuni:

Conform mai multor surse, locotenent-colonelul Innocent Zimurinda, în calitatea sa de comandant al Brigăzii 231 a FARDC, a dat ordine care au dus la masacrarea a peste 100 de refugiați ruandezi, majoritatea femei și copii, în cursul unei operații militare desfășurate în aprilie 2009 în zona Shalio. Grupul de experți al Comitetului pentru sancțiuni al CSONU privind RDC a raportat că locotenent-colonelul Innocent Zimurinda a fost văzut de martori la fața locului refuzând să elibereze trei copii de sub comanda sa în Kalehe, la 29 august 2009. Conform mai multor surse, înainte de integrarea CNDP în FARDC, locotenent-colonelul Innocent Zimurinda a participat la o operație a CNDP din noiembrie 2008 care a dus la masacrarea a 89 de civili, inclusiv femei și copii, în regiunea Kiwanja.

În martie 2010, 51 de grupuri de apărare a drepturilor omului care activau în partea de est a RDC au afirmat că Zimurinda este responsabil de multiple acțiuni de încălcare a drepturilor omului, implicând uciderea a numeroși civili, inclusiv femei și copii, în perioada februarie-august 2007. Locotenent-colonelul Innocent Zimurinda a fost acuzat în cadrul aceleiași plângeri de fi responsabil de violarea unui număr mare de femei și fete. În conformitate cu declarația din 21 mai 2010 a Reprezentantului Special al Secretarului General pentru copii și conflictele armate, Innocent Zimurinda a fost implicat în executarea arbitrară a unor copii-soldați, inclusiv în cursul operației Kimia II. Conform aceleiași declarații, acesta a refuzat accesul misiunii ONU în RDC (MONUC) pentru a verifica dacă în rândul trupelor există minori. Potrivit Grupului de experți al Comitetului pentru sancțiuni al CSONU privind RDC, locotenent-colonelul Zimurinda este direct responsabil și responsabil cu comanda pentru recrutarea și menținerea copiilor în rândul trupelor sub comanda sa. Integrat în cadrul FARDC în 2009 în funcția de locotenent-colonel, comandant de brigadă în cadrul operațiilor Kimia II ale FARDC, stabilit în zona Ngungu. În iulie 2009, Zimurinda a fost promovat la gradul de colonel și a devenit comandant de sector al FARDC în Ngungu, iar ulterior în Kitchanga în cadrul operațiilor Kimia II și Amani Leo ale FARDC. Cu toate că Zimurinda nu a fost inclus în ordonanța prezidențială a RDC din 31 decembrie 2010 care numea ofițerii de rang înalt din cadrul FARDC, Zimurinda și-a menținut de facto poziția de comandă a celui de al 22-lea sector al FARDC în Kitchanga și poartă noua uniformă și noul grad FARDC. Acesta continuă să îi fie loial lui Bosco Ntaganda. În decembrie 2010, activitățile de recrutare desfășurate de elemente aflate sub comanda lui Zimurinda au fost denunțate în informări din surse deschise. A intrat în Republica Rwanda la 16 martie 2013 prin punctul Gasizi/Rubavu.

(b) Lista entităților menționate la articolele 2 și 2a

1. ADF (Forțele Democratice Aliate)

[alias: (a) Forces Démocratiques Alliées – Armée Nationale de Libération de l'Ouganda; (b) FDA/NALU; (c) NALU]

Adresa: provincia Kivu de Nord, Republica Democratică Congo.

Data desemnării de către ONU: 30 iunie 2014.

Alte informații: Fondatorul și liderul FDA, Jamil Mukulu, a fost arestat la Dar es Salaam, Tanzania, în aprilie 2015. Ulterior, acesta a fost extrădat la Kampala, Uganda, în iulie 2015. Potrivit informațiilor existente, începând din iunie 2016, Mukulu se află într-o celulă de detenție a poliției, în așteptarea procesului. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/une/5864623

Informații suplimentare din rezumatul motivelor includerii pe listă comunicat de Comitetul pentru sancțiuni:

Gruparea Forțele Democratice Aliate (FDA) a fost creată în 1995 și este situată în zona muntoasă de frontieră dintre RDC și Uganda. Potrivit raportului final din 2013 al Grupului de experți pentru Republica Democratică Congo al Organizației Națiunilor Unite („GoE”), care citează oficiali ugandezi și surse ale ONU, în 2013 FDA deținea forțe estimate la 1 200 -1 500 de luptători înarmați situați în nord-estul teritoriului Beni din provincia Kivu de Nord, în apropierea graniței cu Uganda. Aceleași surse estimează că numărul total al membrilor FDA – inclusiv femei și copii – este între 1 600 și 2 500 . Ca urmare a operațiilor militare desfășurate de Forțele armate congoleze (FARDC) și de Misiunea ONU pentru stabilizare în RDC (MONUSCO) în 2013 și 2014, FDA și-a răspândit luptătorii în numeroase baze mai mici și a mutat femeile și copiii către zonele din vestul Beni și de-a lungul graniței dintre Ituri și Kivu de Nord. Comandantul militar al FDA este Hood Lukwago, iar liderul suprem al grupării este Jamil Mukulu, persoană căreia i se aplică sancțiunile.

FDA a comis încălcări grave ale dreptului internațional și ale RCSONU 2078 (2012), printre care cele detaliate mai jos.

FDA a recrutat și a folosit copii-soldați, încălcând astfel dreptul internațional aplicabil [(RCSONU) punctul 4 litera (d)].

În raportul final din 2013 al grupului de experți se afirmă că grupul de experți a intervievat trei foști luptători FDA care au fugit în cursul anului 2013 și care au descris modul în care recrutorii FDA din Uganda atrag oamenii în RDC cu promisiuni false de locuri de muncă (pentru adulți) și educație gratuită (pentru copii) și apoi îi obliga să se alăture FDA. Tot potrivit raportului grupului de experți, foști luptători din cadrul FDA au declarat grupului de experți că grupurile care se ocupă de pregătirea militară în FDA includ, de regulă, bărbați adulți și băieți, iar doi băieți care au fugit din FDA în 2013 au spus grupului de experți că au beneficiat de pregătire militară din partea FDA. Raportul grupului de experți include de asemenea o relatare a unui „fost copil-soldat în FDA” privind pregătirea militară în cadrul FDA.

Potrivit raportului final din 2012 al grupului de experți, printre cei recrutați de FDA se numără copii, așa cum este ilustrat de cazul unui recrutor FDA care a fost capturat de autoritățile ugandeze la Kasese împreună cu șase băieți cu vârste mici în drumul său spre RDC în iulie 2012.

Un exemplu concret al faptului că FDA recrutează și se folosește de copii reiese dintr-o scrisoare adresată la 6 ianuarie 2009 de fosta directoare pentru Africa a Human Rights Watch, Georgette Gagnon, fostului ministru ugandez al justiției, Kiddhu Makubuyu, în care aceasta afirmă că un băiat pe nume Bushobozi Irumba a fost răpit la vârsta de nouă ani de FDA, în 2000. Acesta era obligat să ofere servicii de transport și alte servicii pentru luptătorii FDA.

În plus, „Africa Report” a citat acuzațiile conform cărora FDA ar recruta copii cu vârste plecând de la 10 de ani ca soldați și a citat declarația unui purtător de cuvânt al Forțelor de apărare a poporului din Uganda (UPDF), potrivit căruia UPDF a salvat 30 de copii dintr-o tabără de antrenament situată pe Insula Buvuma din Lacul Victoria.

FDA a săvârșit și numeroase încălcări ale dreptului internațional al drepturilor omului și ale dreptului internațional umanitar îndreptate împotriva femeilor și copiilor, inclusiv crime, mutilări și violență sexuală [RCSONU punctul 4 litera (e)].

În conformitate cu raportul final din 2013 al grupului de experți, FDA a atacat numeroase sate în 2013, ceea ce a determinat peste 66 000 de persoane să se refugieze în Uganda. Aceste atacuri au dus la depopularea unei vaste zone, pe care FDA o controlează de atunci prin răpirea sau uciderea persoanelor care se întorc în satele lor. Între iulie și septembrie 2013, FDA a decapitat cel puțin cinci persoane în zona Kamango, a împușcat alte câteva și a răpit alte câteva zeci de persoane. Aceste acțiuni au terorizat populația locală și au descurajat oamenii să se întoarcă acasă.

The Global Horizontal Note, un mecanism de monitorizare și de raportare a infracțiunilor grave împotriva copiilor în situație de conflict armat, a raportat Grupului de lucru al Consiliului de Securitate al ONU privind copiii și conflictele armate că, în perioada de raportare octombrie-decembrie 2013, FDA a cauzat 14 din cele 18 victime dovedite în rândul copiilor, inclusiv un incident la 11 decembrie 2013 pe teritoriul Beni în Kivu de Nord, când FDA a atacat satul Musuku, ucigând 23 de persoane, inclusiv 11 copii (trei fete și opt băieți) cu vârste cuprinse între două luni și 17 ani. Toate victimele fuseseră grav mutilate cu macete, inclusiv doi copii care au supraviețuit atacului.

Raportul din martie 2014 al secretarului general privind violențele sexuale legate de conflicte identifică „Forțele Aliate Democrate – Armata Națională pentru Eliberarea Ugandei” pe lista sa de „părți suspectate în mod credibil că au săvârșit sau sunt responsabile de viol sau de alte forme de violență sexuală în situații de conflict armat.”

FDA a participat, de asemenea, la atacuri împotriva forțelor de menținere a păcii MONUSCO [RCSONU punctul 4 litera (i)].

În sfârșit, Misiunea Organizației Națiunilor Unite pentru stabilizare în Republica Democratică Congo (MONUSCO) a raportat că FDA a desfășurat cel puțin două atacuri împotriva forțelor de menținere a păcii MONUSCO. Primul, la 14 iulie 2013, a fost un atac asupra unui patrule MONUSCO pe drumul dintre Mbau și Kamango. Acest atac este detaliat în raportul final pe 2013 al grupului de experți. Cea de al doilea atac a avut loc la 3 martie 2014. Un vehicul MONUSCO a fost ținta unor atacuri cu grenade la zece kilometri de aeroportul Mavivi din Beni, soldate cu rănirea a cinci persoane din rândul forțelor de menținere a păcii.

Fondatorul și liderul FDA, Jamil Mukulu (CDi.015), a fost arestat la Dar es Salaam, Tanzania, în aprilie 2015. Ulterior, acesta a fost extrădat la Kampala, Uganda, în iulie 2015. Începând din iunie 2016, Mukulu se află într-o celulă de detenție a poliției, în așteptarea procesului.

2. BUTEMBO AIRLINES (BAL)

Adresa: Butembo, Republica Democratică Congo.

Data desemnării de către ONU: 29 martie 2007.

Alte informații: Companie aeriană particulară, cu sediul în Butembo. Din decembrie 2008, BAL nu mai deține licență de zbor în RDC. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/une/5278478

Informații suplimentare din rezumatul motivelor includerii pe listă comunicat de Comitetul pentru sancțiuni:

Kisoni Kambale (decedat la 5 iulie 2007 și ulterior eliminat de pe listă la 24 aprilie 2008) s-a folosit de companie pentru a transporta aur, provizii și arme ale FNI între Mongbwalu și Butembo. Aceasta constituie „acordare de asistență” unor grupări armate ilegale, încălcându-se astfel embargoul asupra armelor impus de Rezoluțiile 1493 (2003) și 1596 (2005). Companie aeriană particulară, cu sediul în Butembo. Din decembrie 2008, BAL nu mai deține licență de zbor în RDC.

3. COMPAGNIE AERIENNE DES GRANDS LACS (CAGL); GREAT LAKES BUSINESS COMPANY (GLBC)

Adresa: (a) Avenue Président Mobutu, Goma, Republica Democratică Congo; (b) Gisenyi, Rwanda; (c) PO BOX 315, Goma, Republica Democratică Congo.

Data desemnării de către ONU: 29 martie 2007.

Alte informații: Din decembrie 2008, GLBC nu mai deține aeronave operaționale, cu toate că mai multe aeronave au continuat să zboare în 2008 în pofida sancțiunilor ONU. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/une/5278381

Informații suplimentare din rezumatul motivelor includerii pe listă comunicat de Comitetul pentru sancțiuni:

CAGL și GLBC sunt societăți deținute de Douglas MPAMO, persoană căreia i se aplică unele sancțiuni conform Rezoluției 1596 (2005). CAGL și GLBC au fost utilizate pentru transportarea de armament și muniții, încălcându-se astfel embargoul asupra armelor impus de Rezoluțiile 1493 (2003) și 1596 (2005). Din decembrie 2008, GLBC nu mai deține aeronave operaționale, cu toate că mai multe aeronave au continuat să zboare în 2008 în pofida sancțiunilor ONU.

4. CONGOMET TRADING HOUSE

Adresa: Butembo, Kivu de Nord.

Data desemnării de către ONU: 29 martie 2007.

Alte informații: Nu mai există sub formă de casă de comerț cu aur în Butembo, Kivu de Nord. Link de acces la notificarea specială emisă de INTERPOL-Consiliul de Securitate al ONU: https://www.interpol.int/en/notice/search/une/5278420

Inf